Diari Oficial de la Generalitat Valenciana


Sumari del DOGV 4033, del 02-07-2001 (2001/6371)

RESOLUCIÓ de 18 de juny de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Generalitat Valenciana i les empreses de ciments, per l'adopció de mesures d'ajut a la lluita contra l'encefalopatia espongiforme bovina (EEB) en matèria de destrucció de farines d'origen animal.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4033

Data del DOGV
:   02-07-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2001/6371


Data del document
:   18-06-2001

Organisme emissor
:   Presidència de la Generalitat

Tipus de document
:   Resolució

Descriptors 

:   * empresa privada
    * cooperació administrativa
    * ciment

RESOLUCIÓ de 18 de juny de 2001, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de col·laboració entre la Generalitat Valenciana i les empreses de ciments, per l'adopció de mesures d'ajut a la lluita contra l'encefalopatia espongiforme bovina (EEB) en matèria de destrucció de farines d'origen animal. [2001/X6371]
  
Subscrit, després de la tramitació prèvia reglamentària, entre la Generalitat Valenciana i les empreses de ciments, el 22 de febrer de 2001, un Conveni de col·laboració per l'adopció de mesures d'ajut a la lluita contra l'encefalopatia espongiforme bovina (EEB) en matèria de destrucció de farines d'origen animal, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0366/2001, i que figura com a annex d'aquesta resolució.
  
València, 18 de juny de 2001.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre la Generalitat Valenciana i les empreses de ciments per l'adopció de mesures d'ajut a la lluita contra l'encefalopatia espongiforme bovina (EEB) en matèria de destrucció de farines d'origen animal.
  
A València, a 22 de febrer de 2001
  
Reunits
  
D'una banda, el senyor Fernando Modrego Caballero, conseller de Medi Ambient i la senyora Mª Àngels Ramon-Llin Martínez, consellera d'Agricultura, Pesca i Alimentació, en representació de la Generalitat Valenciana, facultats per a la signatura d'aquest conveni per acord del Govern Valencià de data 13 de febrer de 2001.
  
I, d'una altra banda, el senyor Jean-Pierre Edmon Taillardat, director general, en nom i representació de l'empresa Lafarge Asland, SA, segons consta en la escriptura atorgada davant el notari de Madrid D. José Antonio Rivero Morales el 27 de desembre de 2000, amb número de protocol 5.652.
  
I el senyor Ignacio Ortiz Martín, conseller director general, en nom i representació de l'empresa Compañía Valenciana de Cementos Portland, SA, segons consta en la escriptura atorgada davant el Notari de Madrid D. Antonio Frances y de Mateo, el 11 de novembre de 1998, amb número de protocol 3.406.
  
Ambdues parts, en l'exercici de les competències que els són legalment i estatutària atribuïdes, es reconeixen recíprocament capacitat i s'obliguen en els termes d'aquest document
  
Exposen
  
Primer
  
Que l'aparició de nous casos de l'encefalopatia espongiforme bovina (EEB) en la cabanya ramadera de diferents països de la Unió Europea, entre ells a Espanya, ha determinat l'adopció, per part de les institucions comunitàries, d'un paquet de mesures que han d'adoptar de forma coordinada els estats membres.
  
Segon
  
Que, per a garantir la no transmissibilitat de l'EEB a través de l'aliment animal, el Consell de Ministres de la Unió Europea de 4 de desembre del 2000, ha establert la prohibició temporal des de l'1 de gener del 2001 i durant 6 mesos, de l'ús de farines d'origen animal en l'alimentació d'animals de renda (prohibida a Espanya per als remugants des de 1994), de manera que s'eviten pràctiques irregulars en les explotacions que puguen produir contaminació.
  
Tercer
  
Que, com a conseqüència de la prohibició temporal de l'ús d'aquestes farines en l'alimentació animal, les fàbriques dedicades a la seua producció no en poden donar eixida a gran part amb el consegüent efecte negatiu per als escorxadors i sales d'esquarterament, ja que es bloqueja el sistema d'eixida de les despulles dels animals sacrificats en aquests centres, havent-se d'arbitrar un sistema distint d'evacuació de tals productes.
  
Quart
  
Que, per Acord de Consell de Ministres de 22 de desembre del 2000, s'aproven els criteris generals de finançament del Pla Coordinat d'Actuació de l'administració General de l'Estat i les Comunitats Autònomes de lluita contra l'encefalopatia espongiforme bovina a Espanya.
  
Cinqué
  
Que en dit Pla es preveu l'adopció d'una línia de finançament extraordinària i temporal per a garantir el funcionament de les fàbriques de farina fins al 30 de juny del 2001, termini que s'estima raonable per al disseny i implantació del sistema definitiu d'eliminació de les despulles derivades dels sacrificis a escorxadors i sales d'esquarterament.
  
Sisé
  
Que les mesures adoptades per la Unió Europea i, en la seua aplicació, per les administracions públiques espanyoles, suposen un increment considerable de les necessitats de destrucció de farines, per a això l'administració General de l'Estat i les Comunitats Autònomes, en l'àmbit de les seues respectives competències, podran arbitrar els mecanismes que estimen convenients i buscar acords de col·laboració amb entitats privades a l'efecte d'aconseguir una implantació de les possibilitats de destruir les farines d'origen animal pel sector industrial.
  
Seté
  
Que amb data 11 de gener del 2001 es va subscriure un conveni marc entre el Ministeri d'Agricultura, Pesca i Alimentació i l'»Agrupación de fabricantes de Cementos», OFICEMEN, en el qual es reconeix, sense perjudici d'altres possibles solucions, la capacitat i idoneïtat del sector del ciment per a la destrucció completa de les farines animals, amb totes les garanties sanitàries, mediambientals i tècniques, mitjançant l'adaptació de les fàbriques de ciment per a la destrucció de les farines en el procés de producció del forn de Clinker. Que, per a realitzar aquesta adaptació, les fàbriques de ciment hauran de realitzar inversions i incrementar els seus costos de producció, per la qual cosa, una vegada concretades les quantitats, tenint en compte l'estalvi energètic que poguera produir-se, es fixaran les contraprestacions econòmiques que procedisquen. I que la destrucció de farines animals en fàbriques de ciment és una pràctica plenament contrastada en altres països europeus i suposa un servei que la indústria de ciments presta a la col·lectivitat dins del marc econòmic adequat.
  
Aquesta col·laboració es podrà instrumentar a través de convenis específics entre les empreses associades a OFICEMEN i les Comunitats Autònomes.
  
Huité
  
Les empreses firmants, responent a la sol·licitud de la Generalitat Valenciana, i expressen la seua voluntat de col·laborar en la solució del problema plantejat amb la Generalitat Valenciana.
  
Per això les parts subscriuen el present conveni, d'acord amb les següents
  
Clàusules
  
Primera. Objecte
  
L'objecte del present conveni és l'establiment de les bases generals de col·laboració entre la Generalitat Valenciana i les empreses de ciment, per a instrumentar les accions de lluita contra l'EEB mitjançant la destrucció en les fàbriques de ciment de la Comunitat Valenciana de les farines d'origen animal.
  
Segona. Actuacions de les parts
  
Les empreses de ciment firmants es comprometen a realitzar les actuacions d'inversió necessàries per a adaptar les seues fàbriques de ciment a la destrucció d'un mínim anual de 40.000 tones de farines d'origen animal.
  
La destrucció de les farines s'efectuarà amb totes les garanties legals de caràcter sanitari, mediambiental i tècnic que siguen aplicables, una vegada les empreses hagen realitzat les inversions necessàries.
  
Les empreses de ciment realitzaran les inversions i modificacions de procés necessàries, en el marc d'allò que s'ha acordat, una vegada s'hagen obtingut les autoritzacions, permisos i llicències i que garantisquen , en tot cas, la competitivitat dels seus serveis.
  
La Generalitat Valenciana, en l'àmbit de les seues competències, concedirà, en el marc de la legislació vigent, les autoritzacions necessàries per a la destrucció en les fàbriques de ciment de les farines animals i coadjuvarà a facilitar la tramitació i concessió de les autoritzacions i llicències pertinents.
  
Com a condició específica i suspensiva, les empreses de ciment realitzaran les inversions i modificacions de procés necessàries una vegada hagen obtingut les preceptives autoritzacions i llicències.
  
La inversió i els costos nets d'operació associats a la destrucció de les farines requerixen una contraprestació econòmica de 12 pessetes per kg de farina destruïda fins a l'amortització de les instal·lacions i, a partir d'aquest moment, la Comissió d'Interpretació i Seguiment que a l'efecte es constituirà, determinarà el preu de gestió.
  
La Generalitat Valenciana abonarà a les empreses de ciments, dins dels 15 primers dies de cada mes, l'import corresponent a la quantitat de farina destruïda en les seues respectives fàbriques durant el mes immediat anterior, contra presentació d'un certificat mensual.
  
Cas que per causes alienes a les empreses de ciments es destruïsca un tonatge inferior a la quantitat establida per a cada fàbrica es realitzarà a cada empresa un abonament anual de fins a el 25% del cost de l'amortització.
  
Tercera. Condicions per a la recepció de les farines
  
1. No s'admetrà cap partida o lot de farines de transformació que no complisca els requisits especificats en el Reial Decret 2.224/1993, i si és procedent en el Reial Decret 1.911/2000. A l'efecte dites partides hauran de comptar amb un certificat de la Conselleria d'Agricultura, Pesca i Alimentació en què es garantisca tal extrem.
  
2. El material transformat es traslladarà a l'empresa de ciments per a la seua destrucció, acompanyat per un document en què es compliran els mateixos requisits que els especificats en l'article 9.2 del Reial Decret 1.911/2000, de 25 de novembre.
  
3. El material a rebre haurà de complir les característiques tècniques adequades que s'estimen en:
  
Granulometria: El 100% < 5 mm i el 95% < 2,5 mm. Contingut en greix: Màxim 14% Humitat: Màxim 5% Temperatura de la farina: < 45º C Fòsfor: Màxim 8% (P2O5) sobre matèria seca. Clor: < 0,5 sobre matèria seca.
  
4. El transport a fàbrica de la farina es realitzarà mitjançant cisterna o basculant segons l'exigència de cada empresa de ciments, per un transportista registrat en aplicació de la legislació vigent. Aquest transportista serà responsable de la farina fins a la seua descàrrega, que es realitzarà a les sitges d'emmagatzemament que les fàbriques de ciments disposaran a tal fi. Si per les anàlisis realitzades a la recepció per la fàbrica de ciments es detectara un incompliment de les característiques exigibles a les farines, dita partida no s'acceptaria, i tornaran al seu lloc d'origen. La fàbrica comunicarà a la Conselleria d'Agricultura, Pesca i Alimentació aquesta circumstància.
  
5. Les condicions de subministrament i recepció a les fàbriques de ciment es relacionen en l'annex.
  
Quarta. Compensacions
  
En el cas que es modifique el sistema actual d'eliminació de farines en virtut de normativa europea o estatal o per causa aliena als fabricants de ciment, de tal manera que es facen inoperants les inversions realitzades en el marc d'aquest conveni per a la destrucció de les farines en els forns de «Clinker», s'arbitrarà la compensació econòmica que procedisca per a rescabalar els fabricants de ciment de les conseqüències negatives de tal modificació, per a l'esforç inversor dels fabricants de ciment, de conformitat amb el que disposa l'Acord Marc d'11 de gener del 2001 subscrit entre el Ministeri d'Agricultura, Pesca i Alimentació i OFICEMEN.
  
En el cas que es modifique el sistema per causa imputable unilateralment a la Generalitat Valenciana o, no es concediren les autoritzacions a què hi haguera lloc, aquesta arbitrarà la compensació econòmica que procedisca.
  
Cinquena. Durada del conveni
  
El present conveni produirà efectes des de la data de la seua subscripció fins al 31 de desembre del 2005.
  
Sisena. Naturalesa
  
El present conveni té naturalesa administrativa i es troba entre els supòsits expressament exclosos de l'àmbit d'aplicació del text refós de la Llei de Contractes de les Administracions Públiques, aprovat per Reial Decret Legislatiu 2/2000, de 16 de juny, segons determina en el seu article 3.I.d).
  
Setena. Règim jurídic
  
Les qüestions litigioses a les quals puga donar lloc la interpretació, modificació, efectes o resolució del contingut del present conveni, seran resoltes per la Jurisdicció Contenciós Administratiu de conformitat amb la Llei 29/1998, de 13 de juliol, reguladora de la citada jurisdicció.
  
Huitena. Comissió d'Interpretació i Seguiment
  
Es crearà una Comissió d'Interpretació i Seguiment del present conveni integrada per representants de les parts. La Comissió determinarà anualment la quantitat de farines a destruir per cada una de les fàbriques. En el supòsit que les fàbriques reben una quantitat de farines inferior, la Comissió determinarà, igualment, la compensació anual que, si és procedent corresponga percebre a cada empres de ciments en funció de la quantitat assignada, la inversió realitzada i el tonatge de farines efectivament destruïdes en el període establit. La dita compensació tindrà com a límit el 25% de la inversió total realitzada.
  
I en prova de conformitat, així com de la deguda constància de tot allò que queda convingut per una i altra part dels conveniants, signen el present conveni per sextuplicat exemplar en el lloc i la data al començament indicats.
  
Per la Conselleria de Medi Ambient
  
FERNANDO MODREGO CABALLERO
  
Per la Conselleria de Agricultura, Pesca i Alimentació,
  
Mª ANGELES RAMON-LLIN MARTINEZ
  
Per Lafarge Asland, SA,
  
JEAN-PIERRE TAILLARDAT
  
Per la Cía. Valenciana de Cementos Portland, SA,
  
IGNACIO ORTIZ MARTIN
  
ANNEX
  
Condicions de subministrament i recepció de les farines
  
Les empreses de ciments rebran les farines en les seues fàbriques de la Comunitat Valenciana. La instal·lació per al tractament de la farina en la fàbrica de ciment, disposarà de bàscula per al control del pes. El laboratori de l'empresa de ciment controlarà que les característiques fisicoquímiques de la farina siguen les garantides.
  
En general, el ritme del subministrament s'adequarà amb els productors a les possibilitats de destrucció de la fàbrica de ciment.
  
La recepció de les farines càrnies s'efectuarà sempre que el forn estiga funcionant. La instal·lació de recepció de farina i alimentació al forn no estarà prevista per a poder emmagatzemar farina durant el temps que estiga parat el forn.
  
S'haurà de tenir en compte, que el funcionament del forn està condicionat pel consum de ciment del mercat i per les operacions de manteniment. El forn normalment funciona uns 330 dies/any.
  
No es permetrà la descàrrega de la farina en les següents circumstàncies:
  
- Si l'enviament (camió) no ve acompanyat del corresponent document de circulació.
  
- Si la farina no complix les característiques fisicoquímiques mínimes especificades.
  
- Si el camió no és capaç de descarregar normalment.